พระจันทร์มันไก่

พระจันทร์มันไก่ เป็นละครโทรทัศน์ไทยปี พ.ศ. 2566 นำแสดงโดยพิรพัฒน์ วัฒนเศรษสิริ, สหภาพ วงศ์ราษฎร์, คณพันธ์ ปุ้ยตระกูล, ธนวัฒน์ รัตนกิจไพศาล, นรวิชญ์ ฐิติเจริญรักษ์ และณัฐวรรธน์ จิโรชน์ธิกุล กำกับการแสดงโดยนพณัช ชัยวิมล และผลิตโดยจีเอ็มเอ็มทีวี  

ละครชุดเรื่องนี้ยังเป็นที่รู้จักในชื่อ Midnight Series: Moonlight Chicken เนื่องจากได้รับการประกาศให้เป็นหนึ่งในละครสั้นจำนวนสามเรื่องที่มีเนื้อหาเกี่ยวกับชีวิตยามค่ำคืน ภายใต้ชื่อรวมว่า Midnight Series ภายในงาน GMMTV Borderless ซึ่งจัดขึ้นเมื่อวันที่ 1 ธันวาคม พ.ศ. 2564 

ละครชุดเรื่องนี้ออกอากาศตอนแรกทางช่องจีเอ็มเอ็ม 25 และแพลตฟอร์ม ดิสนีย์+ ฮอตสตาร์ เมื่อวันที่ 8 กุมภาพันธ์ พ.ศ. 2566 โดยออกอากาศทุกวันพุธและพฤหัสบดี เวลา 18.00 น. (เวลามาตรฐานไทย) ละครชุดเรื่องนี้ออกอากาศตอนสุดท้ายเมื่อวันที่ 2 มีนาคม พ.ศ. 2566

 เนื้อเรื่องย่อ 
ลุงจิม (พิรพัฒน์ วัฒนเศรษสิริ) เป็นเจ้าของร้าน Moonlight Chicken ร้านอาหารยามค่ำคืนที่คึกคักในเมืองพัทยา ซึ่งขึ้นชื่อเรื่อง ข้าวมันไก่ โดยให้บริการข้าวมันไก่แบบไม่อั้นแก่ลูกค้าหลังเที่ยงคืน เขาเข้าใจถึงความยากลำบากในการหาเลี้ยงชีพ ท่ามกลางค่าครองชีพที่พุ่งสูงขึ้นอย่างต่อเนื่องภายหลังการแพร่ระบาดของโควิด-19 นอกจากต้องแบกรับค่าใช้จ่ายในการดำเนินกิจการจำนวนมากแล้ว เขายังต้องรับผิดชอบดูแล หลี่หมิง (ณัฐวรรธน์ จิโรชน์ธิกุล) หลานชายซึ่งกำลังจะสำเร็จการศึกษาระดับมัธยมศึกษาตอนปลาย และยังไม่แน่ชัดเกี่ยวกับเส้นทางในอนาคตของตนเอง

คืนหนึ่ง ขณะที่จิมกำลังปิดร้าน เขาเข้าไปปลุก เหวิน (สหภาพ วงศ์ราษฎร์) ลูกค้าที่นอนหลับอยู่ในสภาพมึนเมา จิมจึงอาสาไปส่งเหวินที่ถนนใหญ่เพื่อให้เพื่อนของเขามารับ ทั้งสองดื่มเบียร์ร่วมกัน และเดินเล่นอย่างใกล้ชิดท่ามกลางแสงจันทร์ในช่วงเทศกาลไหว้พระจันทร์ เมื่อทั้งสองมาถึงถนนใหญ่ เหวินกลับหลับสนิท และโทรศัพท์มือถือของเขาก็แบตเตอรี่หมด เมื่อไม่สามารถติดต่อเพื่อนของเหวินได้ จิมจึงตัดสินใจพาเหวินไปที่บ้านของเขา เมื่อเริ่มสร่างเมา เหวินเอ่ยอย่างยั่วยวนว่าเขาไม่ต้องการกลับบ้าน แม้จิมจะรู้สึกถึงความผูกพันบางอย่างกับเขา แต่ก็ยังลังเล เนื่องจากไม่ต้องการให้ความสัมพันธ์นั้นซับซ้อนขึ้น เหวินกล่าวยืนยันกับจิมเพื่อให้เขามั่นใจ และทั้งสองจึงมีความสัมพันธ์กันอย่างเร่าร้อนในคืนนั้น

วันรุ่งขึ้น หลี่หมิงอาสานำอาหารไปส่งที่บ้านของนายตำรวจชื่อ สุพจน์ (สุรพันธ์ ชาวปากน้ำ) ซึ่งฮาร์ต (นรวิชญ์ ฐิติเจริญรักษ์) ลูกชายของเขาอยู่บ้านเพียงลำพัง และไม่รู้ว่าหลี่หมิงกำลังมาถึง ฮาร์ตตกใจเมื่อหลี่หมิงแตะที่แขนของเขา ทำให้เขาทำขวดเหล้าราคาแพงซึ่งกำลังจะแอบดื่มหล่นลงพื้น ต่อมา หลี่หมิงได้ทราบว่าฮาร์ตถูกพ่อและแม่บังคับให้อยู่แต่ในบ้าน ภายหลังจากที่เขาประสบภาวะบกพร่องทางการได้ยินเมื่อประมาณสามปีก่อน เมื่อจำต้องยอมความและชดใช้ค่าเสียหายบางส่วน หลี่หมิงจึงขอทำงานให้กับครอบครัวดังกล่าว เขาได้รับมอบหมายให้ทำงานบ้าน และถูกขอให้คอยอยู่เป็นเพื่อนฮาร์ตเพื่อไม่ให้เขารู้สึกโดดเดี่ยว แม้การพบกันครั้งแรกจะไม่ราบรื่นนัก แต่เมื่อได้ใช้เวลาร่วมกัน หลี่หมิงและฮาร์ตก็ค่อย ๆ เกิดความผูกพันต่อกัน ทั้งยังเรียนรู้การสื่อสารด้วยภาษามือ และเริ่มเข้าใจปัญหาและความทุกข์ส่วนตัวของกันและกัน

ในขณะเดียวกัน จิมและเหวินก็เริ่มสนิทสนมกันมากขึ้น ภายหลังจากที่จิมยอมรับข้อเสนอของเหวินที่จะมาช่วยทำงานพาร์ตไทม์ที่ร้านอาหารระหว่างที่หลี่หมิงไม่อยู่ สถานการณ์เริ่มซับซ้อนยิ่งขึ้น เมื่อเหวินล่วงรู้ว่าโครงการพัฒนาอสังหาริมทรัพย์ของบริษัทเขามีแผนจะรื้อถอนอาคารบริเวณโดยรอบร้าน Moonlight Chicken ยิ่งไปกว่านั้น ทั้งจิมและเกวินต่างก็แบกรับบาดแผลทางอารมณ์จากความสัมพันธ์ในอดีตของพวกเขา

 อ้างอิง 

หมวดหมู่:ละครโทรทัศน์ภาษาไทย
หมวดหมู่:ละครโทรทัศน์ไทยแนวชีวิตที่เกี่ยวข้องกับแอลจีบีทีในคริสต์ทศวรรษ 2020
หมวดหมู่:ละครโทรทัศน์ไทยในปี พ.ศ. 2566
หมวดหมู่:ละครโทรทัศน์ช่องจีเอ็มเอ็ม 25
หมวดหมู่:ละครโทรทัศน์โดยจีเอ็มเอ็มทีวี
หมวดหมู่:ละครชายรักชายไทย
หมวดหมู่:ละครโทรทัศน์ไทยในคริสต์ทศวรรษ 2020